Vilnius, 2021 m. birželio 21 d.

**Prie Naujojoje Vilnioje esančios „Lidl“ parduotuvės šiandien vilniečių lauks 500 „Janssen“ vakcinos dozių**

**Šiandien vilniečiai skiepą nuo COVID-19 galės gauti dar paprasčiau – tiesiog atvykę prie „Lidl“ parduotuvės Naujojoje Vilnioje (Skydo g. 40). Būtent čia pirmą kartą apsilankys mobilusis Vilniaus miesto savivaldybės autobusiukas, jame nuo 17 iki 20 val. bus galima pasiskiepyti „Janssen“ vakcina.**

Tokia iniciatyva, kai sostinės gyventojų prie prekybos tinklo parduotuvės lauks specialus miesto savivaldybės autobusiukas, kur žmonės galės gauti skiepą be registracijos, vyks pirmą kartą. Pasiskiepyti atvykusius gyventojus pasitiks ir „Lidl“ asistentai, kurie karštą dieną padės besiskiepijantiems atsigaivinti – nemokamai dalins vandenį bei ledus.

Norintys gauti skiepą, kviečiami stoti į gyvą eilę, iš anksto registruotis nereikia. Iš viso bus sudaryta galimybė pasiskiepyti 500 gyventojų. Skiepijantis šia vakcina imunitetui nuo koronaviruso susidaryti pakanka 1 jos dozės, o „Janssen“ vakcina paskiepyti asmenys Galimybių pasą gali gauti praėjus 2 savaitėms po vakcinos suleidimo.

Pasak Vilniaus miesto savivaldybės administracijos direktorės Linos Koriznienės, tokia iniciatyva – siekis priartinti vakcinavimo nuo COVID-19 viruso taškus arčiau sostinės gyventojų.

„Skatiname vilniečius pasiraitoti rankoves ir į normalų gyvenimą grįžti kuo greičiau. Tokią galimybę šį pirmadienį Naujosios Vilnios gyventojai turės nekeldami kojos iš savo rajono, vietiniams gerai pažįstamoje vietoje – prie pat „Lidl“ parduotuvės. Tikimės, kad vilniečiai žengs šį žingsnį ir tokiu būdu vasarą pasitiks saugiai“, – sako L. Koriznienė.

Anot „Lidl Lietuva“ Korporatyvinių reikalų ir komunikacijos departamento vadovo Valdo Lopetos, prekybos tinklas vertina Vilniaus miesto ir kitų savivaldybių įdedamas pastangas operatyviai organizuojant vakcinavimo procesus Lietuvoje.

„Pirmą kartą vakcinavimo centras atsiduria dar arčiau gyventojų – jiems puikiai pažįstamoje ir lengvai pasiekiamoje vietoje. Džiaugiamės, kad Vilniaus miesto savivaldybė pasirinko tokią lokaciją prie „Lidl“ parduotuvės Naujojoje Vilnioje, kur kiekvieną dieną yra sulaukiamas išties didelis aktyvumas bei apsilanko daug vietos gyventojų. Tokia iniciatyva padės žmonėms dar patogiau gauti skiepą, sutaupyti laiko“, – sako V. Lopeta.

Skiepų autobusiukas visų norinčių lauks nuo 17 iki 20 val. Atsižvegiant į numatomą saulėtą ir karštą dieną, visus laukiančius skiepo „Lidl“ nemokamai vaišins vandeniu bei ledais.

**Daugiau informacijos:**
Lina Skersytė
Korporatyvinių reikalų ir komunikacijos departamentas
UAB „Lidl Lietuva“
Tel. +370 5 267 3228, mob. tel. +370 680 53556
lina.skersyte@lidl.lt